钦定古今图书集成/理学汇编/学行典/第045卷 > 易经 > 《乾卦》
## 钦定古今图书集成/理学汇编/学行典/第045卷 > 易经 > 《乾卦》

乾道变化，各正性命。保合太和，乃“利贞。”

〈本义〉“变”者，化之渐；化者，变之成。物所受为性，天所赋为命。太和，阴阳会合，冲和之气也。“各正”者，得于有生之初。“保合”者，全于已生之后。此言乾道变化，无所不利，而万物各得其性命以自全，以释“利贞”之义也。〈大全〉朱子曰：“乾道变化，各正性命”，总只是一个理，此理处处相浑沦，如一粒粟生为苗，苗便生花，花便结实，又成粟，还复本形。一穗有百粒，每粒个个完全，又将这百粒去种，又各成百粒，生生只管不已，初闲只是这一粒，分去物，物各有理，总只是一个理。　云峰胡氏曰：“先言品物流行，后言各正性命，物有此形，即有此性”，皆天所命也。谓之“各正”，则命之禀也，乃性之所以一定而不易；谓之“保合”，则性之存也，又命之所以流行而不已。盖“太和”者，阴阳会合冲和之气，而乾元资始之理固在其中矣。以渐而变化之谓和。